和子華許昌道中詩有隠逸之思
作者：韓維
朝代：宋

paragraphs: 悲風中夜興，寒氣入我室。
頹然攬衣坐，中懷百憂溢。
我生乏壯圖，少小事刀筆。
窺古得微尚，趨時寡良術。
野性不受羈，塵事憂見桎。
况茲罹大艱，哀號重衰疾。
生意且蕭瑟，何必慕祿秩。
風俗日以惡，險詐路百出。
素昧防閑術，睹此實怖慄。
安能徇時好，嘵嘵喪天質。
所頼子華兄，志尚古人匹。
新詩來聯翩，意韵時高逸。
中畫歸休計，羅列甚詳密。
雅懷蕭灑心，期言倘能必。
便當奉几杖，相與安蓬蓽。
薄田能力耕，歲計猶不失。
結廬守松楸，築圃蓺柿栗。
鷄豚燕嘉辰，魚釣樂暇日。
讀書取知道，白首窮經一。
甘從野儒事，庶保幽人吉。
咄哉軒冕徒，校此孰勞佚。